חוק סמכויות לשם מניעת ביצוע עבירות באמצעות אתר אינטרנט, התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2650, עמ' 1040, 2017-07-26T00:00:00+03:00
חוק סמכויות לשם מניעת ביצוע עבירות באמצעות אתר אינטרנט, התשע"ז-2017 מסמיך את בית המשפט להורות לספקי אינטרנט (הגוף שעמו מתקשר הלקוח כדי לקבל שירותי אינטרנט) להגביל הספקת תוכן אינטרנטי למשתמשים שלהם. החוק מאפשר הוצאת צו שיפוטי רק ביחס לרשימה סגורה של עבירות שמתבצעות באמצעות האינטרנט וכשהגבלת הגישה חיונית למניעת המשך ביצוע העבירה באמצעות האתר – עבירות של סחר בסמים או "סמי פיצוציה", פרסומי פדופיליה, הבאת אדם לידי עיסוק בזנות, פרסום שירותי זנות והימורים. כמו כן, ניתן להוציא צו כזה ביחס לאתרים של ארגוני טרור. בנוסף, בית המשפט יכול במקרים המתאימים להסתפק בהוצאת צו למנועי חיפוש, דוגמת גוגל, שיורה להם שלא לאפשר את מציאת האתר במסגרת תוצאות החיפוש באינטרנט. כמו כן, אם האתר מאוחסן על שרת בישראל, או בשליטת אדם או חברה ישראלית, יכול בית המשפט להורות להם להסיר את האתר כליל מהשרת. החוק קובע מהם השיקולים שישקול בית המשפט במתן צווים כאמור, אפשרות תיקון וערעור על הצו, סדרי דין, פרסום הצווים ומתי יתקיים דיווח שנתי לכנסת.